Neuvoston 17 päivänä maaliskuuta 2003 vahvistama

yhteinen kanta (EY) N:o 26/2003

Euroopan parlamentin ja neuvoston päätöksen N:o…/2003/EY annettu..., tekemiseksi yhteisön tiede- ja teknologiatilastojen tuotannosta ja kehittämisestä

(2003/C 125 E/03)

(ETA:n kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 285 artiklan,

ottavat huomioon komission ehdotuksen(1),

noudattavat perustamissopimuksen 251 artiklassa määrättyä menettelyä(2),

sekä katsovat seuraavaa:

(1) Yhteisön politiikan tukemiseksi tarvitaan vertailukelpoisia tilastoja, jotka koskevat tutkimusta ja kehittämistä, teknologiainnovaatioita sekä tiedettä ja teknologiaa yleensä.

(2) Tutkimus- ja kehittämistoimintaa sekä innovaatioita koskevien yhteisön tilastojen monivuotisesta kehittämisohjelmasta 24 päivänä tammikuuta 1994 tehdyssä neuvoston päätöksessä 94/78/EY, Euratom(3) korostetaan, että tavoitteena on tarjota yhteisön viitekehys tilastoille ja luoda yhteisön kattava yhdenmukaistettu tilastotietojärjestelmä tälle alalle.

(3) Vuosien 1994-1997 ohjelmasta annetussa loppuraportissa korostetaan, että työtä olisi jatkettava, tiedot olisi tuotava saataville entistä nopeammin, alueellista kattavuutta laajennettava ja tietojen vertailukelpoisuutta parannettava.

(4) Yhteisön tilasto-ohjelmasta vuosiksi 1998-2002 22 päivänä joulukuuta 1998 tehdyn neuvoston päätöksen 1999/126/EY(4) mukaisesti tilastotietojärjestelmän on tuettava tiede- ja teknologiapolitiikkojen hallinnointia yhteisössä ja alueiden T& K- ja innovointikyvyn arviointia rakennerahastojen hallinnointia varten.

(5) Yhteisön tilastoista 17 päivänä helmikuuta 1997 annetun neuvoston asetuksen (EY) N:o 322/97(5) mukaan yhteisön tilastoja hallitsevat periaatteet ovat puolueettomuus, luotettavuus, käyttökelpoisuus, kustannustehokkuus, tilastosalaisuus ja avoimuus.

(6) Tietojen hyödyllisyyden ja vertailtavuuden varmistamiseksi ja päällekkäisyyksien välttämiseksi yhteisön olisi otettava huomioon OECD:n ja muiden kansainvälisten järjestöjen kanssa yhteistyössä tehty tai niiden tekemä tiede- ja teknologiatilastoja koskeva työ, erityisesti jäsenvaltioiden toimittamien tietojen yksityiskohtien osalta.

(7) Yhteisön tiede- ja teknologia- ja innovaatiopolitiikoissa kiinnitetään erityistä huomiota eurooppalaisten yritysten tiede- ja teknologiapohjan lujittamiseen, jotta yritykset voisivat parantaa kansainvälistä ja alueellista innovatiivisuuttaan ja kilpailukykyään. Huomiota kiinnitetään myös tietoyhteiskunnan toiminnasta saatavaan hyötyyn, teknologian siirron tehostamiseen, toiminnan kehittymiseen teollis- ja tekijänoikeuksien alalla henkilöstöresurssien liikkuvuuteen sekä miesten ja naisten tasa-arvon edistämiseen tiedemaailmassa.

(8) Kustannustehokkuuden ja käyttökelpoisuuden periaatteita olisi sovellettava tietojen keruussa käytettäviin menetelmiin elinkeinoelämän ja hallinnon osalta ottaen huomioon tiedon riittävä laatu ja vastaajille aiheutuva työ.

(9) On välttämätöntä, että virallisten tiede- ja teknologiatilastojen kehitystä koordinoidaan siten, että täytetään kansallisten, alueellisten ja paikallisviranomaisten, kansainvälisten järjestöjen, taloudellisten toimijoiden, ammattialajärjestöjen ja suuren yleisön tarpeet.

(10) Tutkimusta, teknologista kehittämistä ja esittelyä koskevasta erityisohjelmasta "Tutkijavoimavarojen lisääminen ja sosioekonomisen tietopohjan laajentaminen" (1998-2002) 25 päivänä tammikuuta 1999 tehty neuvoston päätös 1999/173/EY(6) ja eurooppalaisen tutkimusalueen toteuttamista ja innovointia tukevasta Euroopan yhteisön kuudennesta tutkimuksen, teknologian kehittämisen ja esittelyn puiteohjelmasta (2002-2006) 27 päivänä kesäkuuta 2002 tehty Euroopan parlamentin ja neuvoston päätös N:o 1513/2002/EY(7) olisi otettava huomioon työn päällekkäisyyden välttämiseksi.

(11) Tieteen ja yhteiskunnan välisistä suhteista sekä naisista tieteen alalla 26 päivänä kesäkuuta 2001 annettu neuvoston päätöslauselma(8), jossa neuvosto panee tyytyväisenä merkille Helsinki-ryhmän työn ja kehottaa jäsenvaltioita ja komissiota jatkamaan pyrkimyksiään naisten aseman parantamiseksi tieteen alalla jäsenvaltioissa, olisi otettava huomioon erityisesti siten, että kerätään tieteen ja tekniikan alan tutkijavoimavaroista sukupuolen mukaan eriteltyjä tilastotietoja sekä laaditaan indikaattoreita naisten ja miesten välisen tasa-arvon edistymisen seuraamiseksi eurooppalaisen tutkimuksen alalla.

(12) Tämän päätöksen täytäntöönpanemiseksi tarvittavista toimenpiteistä olisi päätettävä menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY(9) mukaan.

(13) Päätöksellä 89/382/ETY/Euratom(10) perustettua Euroopan yhteisöjen tilasto-ohjelmakomiteaa on kuultu edellä mainitun päätöksen 3 artiklan mukaisesti.

(14) Tieteen ja tekniikan tutkimuskomitea (Crest) on antanut asiasta lausunnon,

OVAT TEHNEET TÄMÄN PÄÄTÖKSEN:

1 artikla

Tällä päätöksellä on tarkoitus perustaa tiede-, teknologia- ja innovaatiotilastoja koskeva yhteisön tilastotietojärjestelmä yhteisön politiikkojen tukemista ja seurantaa varten.

2 artikla

Edellä 1 artiklassa esitetty tavoite toteutetaan seuraavilla yksittäisillä tilastotoimilla:

- Jäsenvaltiot toimittavat tilastotietoja säännöllisesti ja asetetuissa määräajoissa, erityisesti kaikkien sektoreiden T& K-toimintaa koskevia tilastotietoja ja T& K- toiminnan rahoitusta koskevia tilastotietoja, mukaan lukien T& K:n rahoitukseen osoitettuja julkisia talousarviovaroja koskevat tilastotiedot, ja ottavat huomioon alueellisen ulottuvuuden tuottamalla aina kun mahdollista NUTS-luokitukseen perustuvia tilastoja.

- Kehitetään uusia säännöllisesti tuotettavia tilastomuuttujia, joiden avulla saadaan kattavampia tietoja tieteestä ja teknologiasta, erityisesti tiede- ja teknologiapolitiikkojen tuotoksen mittaamiseksi sekä tiedon ja yleisemmin innovaatiotoiminnan tulosten levittämiseksi. Näitä tietoja tarvitaan yhä enemmän tietoon perustuvissa talousjärjestelmissä tiede- ja teknologiapolitiikkojen laadinnassa ja arvioinnissa. Yhteisö antaa etusijan varsinkin seuraaville aloille:

- innovointi (teknologinen ja muu),

- tieteen ja teknologian henkilöresurssit,

- patentit (jotka saadaan jäsenvaltioiden patenttivirastojen ja Euroopan patenttitoimiston tietokannoista),

- huipputekniikkatilastot (tuotteiden ja palveluiden yksilöiminen ja luokittelu, taloudellista kilpailukykyä ja sen vaikutusta taloudelliseen kasvuun osoittavat mittarit),

- sukupuolen mukaan eritellyt tilastot tieteen ja teknologian alalla.

- Parannetaan ja ajantasaistetaan käsitteitä ja menetelmiä koskevia nykyisiä standardeja ja käyttöoppaita siten, että kiinnitetään erityisesti huomiota palvelusektorin käsitteisiin ja T& K-toiminnan mittaamismenetelmien koordinointiin. Yhteisö tehostaa myös yhteistyötä OECD:n ja muiden kansainvälisten järjestöjen kanssa tietojen vertailtavuuden varmistamiseksi ja päällekkäisen työn välttämiseksi.

- Parannetaan tietojen laatua ja erityisesti tietojen vertailtavuutta, tarkkuutta ja ajantasaisuutta.

- Parannetaan tietojen levittämistä, saatavuutta ja tilastotietojen dokumentointia.

Jäsenvaltioiden käytössä oleva tietojen keruu- ja käsittelykapasiteetti sekä menetelmien ja tilastomuuttujien kehittämiskapasiteetti otetaan huomioon.

3 artikla

Tämän päätöksen täytäntöönpanemiseksi tarvittavista toimenpiteistä päätetään 4 artiklan 2 kohdassa tarkoitettua sääntelymenettelyä noudattaen.

4 artikla

1. Komissiota avustaa päätöksen 89/382/ETY/Euratom 1 artiklalla perustettu tilasto-ohjelmakomitea.

2. Jos tähän kohtaan viitataan, sovelletaan päätöksen 1999/468/EY 5 ja 7 artiklassa tarkoitettua menettelyä ottaen huomioon mainitun päätöksen 8 artiklan säännökset.

Päätöksen 1999/468/EY 5 artiklan 6 kohdassa tarkoitettu määräaika vahvistetaan kolmeksi kuukaudeksi.

3. Komitea vahvistaa työjärjestyksensä.

5 artikla

Komissio esittää Euroopan parlamentille ja neuvostolle 2 artiklassa säädettyjen toimien täytäntöönpanosta arviointikertomuksen neljän vuoden kuluttua tämän päätöksen julkaisemisesta ja sen jälkeen kolmen vuoden välein.

Tässä kertomuksessa käsitellään muun muassa toimien kustannuksia ja vastaajille koituvaa taakkaa suhteessa tietojen saatavuuden tuomiin hyötyihin ja käyttäjien tyytyväisyyteen.

Komissio voi ehdottaa kertomuksen perusteella toimia tämän päätöksen toimivuuden parantamiseksi.

6 artikla

Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

7 artikla

Tämä päätös on osoitettu kaikille jäsenvaltioille.

Tehty...

Euroopan parlamentin puolesta

Puhemies

Neuvoston puolesta

Puheenjohtaja

(1) EYVL C 332 E, 27.2.2001, s. 238.

(2) Euroopan parlamentin lausunto, annettu 2. heinäkuuta 2002 (ei vielä julkaistu virallisessa lehdessä) neuvoston yhteinen kanta 17. maaliskuuta 2003 ja Euroopan parlamentin päätös...(ei vielä julkaistu virallisessa lehdessä).

(3) EYVL L 38, 9.2.1994, s. 30.

(4) EYVL L 42, 16.6.1999, s. 1.

(5) EYVL L 52, 22.2.1997, s. 1.

(6) EYVL L 64, 12.3.1999, s. 105.

(7) EYVL L 232, 29.8.2002, s. 1.

(8) EYVL C 199, 14.7.2001, s. 1.

(9) EYVL L 184, 17.7.1999, s. 23.

(10) EYVL L 181, 28.6.1989, s. 47.

NEUVOSTON PERUSTELUT

I. JOHDANTO

Komissio toimitti 27.8.2001 ehdotuksen(1) Euroopan parlamentin ja neuvoston päätökseksi yhteisön tiede- ja teknologiatilastojen tuotannosta ja kehittämisestä. Ehdotus perustuu EY:n perustamissopimuksen 285 ja 251 artiklaan.

Euroopan parlamentti sai päätökseen ensimmäisen käsittelyn ja antoi lausuntonsa 2.7.2002(2).

Komissio antoi 7.10.2002 muutetun ehdotuksen(3), johon sisältyvät Euroopan parlamentin tarkistukset 1, 2 ja 4.

Neuvosto hyväksyi 17.3.2003 asiakirjassa 14089/02 olevan yhteisen kannan.

II. TAVOITE

Tämän Euroopan parlamentin ja neuvoston päätösehdotuksen yleisenä tavoitteena on yhteisön politiikkojen tukemiseksi ja seuraamiseksi pitää yllä ja parantaa yhteisön tiede-, teknologia- ja innovaatiotilastoja.

III. ASIAKIRJASSA 14089/02 ESITETYN YHTEISEN KANNAN ERITTELY

1. Yleistä

Yhteisessä kannassa neuvosto:

- sisällytti tekstiin kaikki Euroopan parlamentin tarkistukset lukuun ottamatta tarkistusta 3, joka koskee yhteistyötä Helsinki-ryhmän kanssa ja kyseisen ryhmän kuulemista;

- muutti joitakin johdanto-osan kappaleita, joista yhtä sen takia, että voitaisiin ottaa huomioon Euroopan parlamentin tarkistus 3, jota komissio ei voinut oikeudellisista syistä hyväksyä itse päätöstekstiin;

- muutti komiteamenettelyn sääntelymenettelyksi.

2. Euroopan parlamentin tarkistukset

Neuvosto hyväksyi kaikki Euroopan parlamentin tarkistukset lukuun ottamatta tarkistusta 3. Tarkistus 2, joka koskee yhteistyötä OECD:n ja muiden kansainvälisten järjestöjen kanssa, hyväksyttiin sisältönsä puolesta, vaikka sen sanamuotoa ei noudatettu tarkasti.

2.1 Seuraavat Euroopan parlamentin tarkistukset hyväksyttiin sisällytettäviksi neuvoston tekstiin (asiakirja 14089/02):

Tarkistus 1 - 2 artiklan ensimmäinen luetelmakohta

Tässä tarkistuksessa todetaan, että kerättävät ja toimitettavat tiedot olisi jaoteltava alueittain NUTS-luokituksen perusteella.

Tarkistus 4 - 5 artiklan 1 kohta

Tässä tarkistuksessa on lyhennetty komission Euroopan parlamentille ja neuvostolle toimittamien tämän päätöksen täytäntöönpanoa koskevien kertomusten toimitusväliä sekä ensimmäisen kertomuksen (nyt neljän vuoden kuluttua voimaantulosta) että sen jälkeen säännöllisesti annettavien kertomusten (nyt joka kolmas vuosi) osalta.

2.2 Seuraavat Euroopan parlamentin tarkistukset hyväksyttiin muutoksin ehdotettuun sanamuotoon:

Tarkistus 2 - 2 artiklan toinen luetelmakohta

Tarkistuksen sanamuotoa muutettiin hiukan, jotta se korostaisi paremmin OECD:n ja muiden kansainvälisten järjestöjen kanssa tehtävän yhteistyön tarkoitusta, eli että sitä tehdään "tietojen vertailtavuuden parantamiseksi ja päällekkäisen työn välttämiseksi". Myös soveltamisalaa laajennettiin Euroopan parlamentin tarkistuksen vaatimalla tavalla käsittämään muutakin kuin patentteja ja huipputeknologiaa koskevia tilastoja.

3. Yhteisen kannan uudet osat verrattuna komission ehdotukseen

Johdanto-osan 5 kappale - yleiset periaatteet

Tässä uudessa johdanto-osan kappaleessa mainitaan yhteisön tilastoissa noudatettavat yleiset periaatteet.

Johdanto-osan 6 kappale (entinen 5 kappale) - kansainvälisten järjestöjen kanssa tehtävän yhteistyön laajuus

Tämä muutettu johdanto-osan kohta täydentää 2 artiklan toista luetelmakohtaa, joka koskee yhteistyötä OECD:n ja muiden kansainvälisten järjestöjen kanssa.

Johdanto-osan 10 kappale (entinen johdanto-osan 9 kappale)

Tähän johdanto-osan kappaleeseen on lisätty maininta, että päällekkäisyyksien välttämiseksi on otettava huomioon myös yhteisön kuudes tutkimuksen puiteohjelma.

Johdanto-osan 11 kappale (entinen johdanto-osan 10 kappale)

Tässä johdanto-osan kohdassa tuodaan esille tyytyväisyys Helsinki-ryhmän työhön ja lisätään, että yhtäläisten mahdollisuuksien politiikan täytäntöönpanon edistymisen seuraamiseksi olisi kerättävä sukupuolen mukaan eriteltyjä tietoja. Tämä vastaa täysin Euroopan parlamentin tarkistuksen 3 tarkoitusta; komissio ei voinut pääasiassa oikeudellisista syistä hyväksyä kyseistä tarkistusta. Johdanto-osan kappaleessa todetaan Helsinki-ryhmän merkitys ja korostetaan, että yhteistyötä ryhmän kanssa on tarkoitus jatkaa, mitä myös komissio pitää tärkeänä.

Johdanto-osan 12 kappale (entinen johdanto-osan 11 kappale)

Tämän johdanto-osan kappaleen sanamuotoa on muutettu 4 artiklaa koskevan tarkistuksen (komiteamenettelyssä hallintokomitea muutettu sääntelykomiteaksi) mukaisesti.

2 artikla

Artiklan sanamuotoa muutettiin kerättävien tietojen luonteen ja tarkoituksen selventämiseksi ja sen toteamiseksi, että tietojen keräämisessä, käsittelyssä ja kehittämisessä olisi hyödynnettävä jäsenvaltioiden voimavaroja, mikäli niitä on käytettävissä.

4 artikla

Artiklaa muutettiin komiteamenettelyn muuttamiseksi siten, että hallintokomitea korvataan sääntelykomitealla.

4. Yhteenveto

Neuvoston hyväksymässä yhteisessä kannassa päätösehdotusta on muutettu Euroopan parlamentin suosittelemalla tavalla, ja siinä selvennetään edelleen komission ehdotuksen tekstiä. Sen pohjalta pitäisikin olla mahdollista kerätä tilastotietoja, joista on erityistä hyötyä seurattaessa yhteisön tiede-, teknologia- ja innovaatiopolitiikkoja.

(1) 11750/02 RECH 106 ATO 71 FIN 291 CODEC 865, KOM(2001) 490 lopull.

(2) A5-0236/2002, 18.6.2002.

(3) KOM(2002) 554, lopull.